b'\n_START_ARTICLE_\nLlibertat, igualtat, fraternitat\n_START_PARAGRAPH_\nLlibertat, igualtat, fraternitat (en franc\xc3\xa8s Libert\xc3\xa9, \xc3\xa9galit\xc3\xa9, fraternit\xc3\xa9, Pronunciaci\xc3\xb3 francesa:\xc2\xa0[li.b\xc9\x9b\xca\x81.\'te e.\xc9\xa1a.li.\'te f\xca\x81a.t\xc9\x9b\xca\x81.ni.\'te]) era el lema de la Revoluci\xc3\xb3 Francesa. Despr\xc3\xa9s de diverses abolicions i restauracions, va esdevenir definitivament el lema nacional de Fran\xc3\xa7a el 1946 amb la constituci\xc3\xb3 de la Quarta Rep\xc3\xbablica Francesa. Actualment \xc3\xa9s el lema oficial de la Rep\xc3\xbablica Francesa i de la Rep\xc3\xbablica d\'Hait\xc3\xad.\n_START_SECTION_\nHist\xc3\xb2ria\n_START_PARAGRAPH_\nA la fi del segle XVII, F\xc3\xa9nelon va \xc3\xa9sser el primer a associar les tres paraules. El 1790, Robespierre les va decretar per primera vegada a la primera Assemblea Nacional quan propos\xc3\xa0 que la Gu\xc3\xa0rdia Nacional port\xc3\xa9s els tres mots a l\'uniforme i als seus est\xc3\xa0ndards. D\'aquest moment, el lema fou pintat i esborrat diverses vegades. El Primer Imperi, la Restauraci\xc3\xb3, el Segon Imperi i finalment el Govern de Vichy (1940-1945) van abolir aquesta obligaci\xc3\xb3, degut al fet que era contr\xc3\xa0ria, en major o menor mesura, als seus principis. Li va caldre gaireb\xc3\xa9 un segle i mig, dues guerres i la constituci\xc3\xb3 francesa de la Quarta Rep\xc3\xbablica del 27 d\'octubre 1946 abans de fixar-se fins als nostres dies._NEWLINE_Tot i no esdevenir un lema nacional a altres pa\xc3\xafsos, els tres principis van inspirar moltes constitucions als segles XIX i XX. Sovint hom els trobar\xc3\xa0 als primers articles.\n_START_SECTION_\nLlibertat\n_START_PARAGRAPH_\nLlibertat \xc3\xa9s el primer mot del lema republic\xc3\xa0, que va definir-se a les diverses declaracions dels drets de l\'home que circulaven a la fi del segle XVIII. Era el terme d\'una llarga evoluci\xc3\xb3 d\'idees de llibertat com a privilegi fins a llibertat com a dret natural de tothom. Aquesta evoluci\xc3\xb3 anava junt amb el renaixement de la idea de la persona individual al segle XV despr\xc3\xa9s del col\xc2\xb7lectivisme de l\'edat mitjana al qual cada home nom\xc3\xa9s era una part del cos m\xc3\xadstic de Jesucrist, el qual tenia el seu lloc en una jerarquia \xe2\x80\x98natural\xe2\x80\x99._NEWLINE_La llibertat consisteix a poder fer tot all\xc3\xb2 que no sigui perjudicial per als altres. Aix\xc3\xad, l\'exercici dels drets naturals de cada persona no t\xc3\xa9 cap m\xc3\xa9s l\xc3\xadmits que aquells que asseguren als altres membres de la societat gaudir d\'aquests mateixos drets; aquests l\xc3\xadmits nom\xc3\xa9s poden ser determinats per la llei. Es resum en el principi: "no facis a altri el que no vols que et facin a tu".\n_START_SECTION_\nIgualtat\n_START_PARAGRAPH_\nIgualtat vol dir que la llei \xc3\xa9s la mateixa per a tots, que no hi ha cap difer\xc3\xa8ncia de drets o de deures hereditaris lligats a l\'origen familiar o a l\'estament. Tothom ha de contribuir a les despeses p\xc3\xbabliques en la mesura de les seves possibilitats. Aquest principi pos\xc3\xa0 fi als privilegis de l\'Antic R\xc3\xa8gim._NEWLINE_Aquest concepte tamb\xc3\xa9 va continuar evolucionant. Nom\xc3\xa9s el 1945, les dones franceses van obtenir el dret a votar. Diversos grups, com les dones, els homosexuals, les persones diferents de pell i de parla van haver de lluitar i continuen lluitant pel reconeixement de la seva igualtat i la supressi\xc3\xb3 de les discriminacions. El dret d\'igualtat davant la llei va ser interpretat de vegades per a imposar el \'deure\' d\'igualtat amb una \xc3\xbanica llengua a un estat. Una implicaci\xc3\xb3 paradoxal m\xc3\xa9s recent del concepte \xc3\xa9s el dret a la difer\xc3\xa8ncia.\n_START_SECTION_\nFraternitat\n_START_PARAGRAPH_\nLa fraternitat \xc3\xa9s un deure envers altri, principi al fons de totes les expressions de la solidaritat universal. Dins una humanitat de persones lliures i iguals, el principi de la fraternitat imposa prendre cura d\'altri i treballar per millorar el seu dest\xc3\xad.'